Milan Kováč : Od Winnetoua k starým Mayom – alebo ideály detstva v konfrontácii s realitou

Tak ako mnohí z mojej generácie, aj ja som bol ako chlapec veľmi ovplyvnený knihami Karla Maya z cyklu Winnetou. V období neslobody to bola alternatíva pohľadu z klietky von na šíre americké prérie, ale predovšetkým to bola nádherná ukážka mravnosti a cti, ktorá stála na strane vymierajúcich Indiánov voči podlosti nenásytných predstaviteľov západnej civilizácie. S Indiánmi som sa stotožňoval denne, túžil som byť ako oni a to až tak veľmi, že keď sa ma rodičia pýtali na povolanie, odpovedal som, že chcem byť Indián. Neskôr som sa samozrejme dozvedel, že Karl May nebol nikdy v Amerike, všetko si to vymyslel, žiaden Winnetou neexistoval a celé to bol iba fiktívny romantický príbeh druhej polovice 19. storočia. Románové postavy však, zdá sa, občas nadobúdajú svoju vlastnú existenciu a hlboký pocit obdivu a túžby po stotožnení sa so vzormi cti, ktoré reprezentujú, sa týmto poznaním vôbec nestratil. Napokon to osud zariadil tak, že som sa stal expertom na indiánske civilizácie a univerzitným profesorom so zameraním na najvyspelejšiu indiánsku civilizáciu oboch Amerík, na Mayov.

Veď tak ako sa postupne všetci snažíme zdokonaľovať to, čo robíme alebo čomu sa venujeme, aj ja som oboznamujúc sa s desiatkami indiánskych kultúr, zakotvil napokon pri tej najvyspelejšej. Tej, ktorá používala v Amerike jediné skutočné písmo, vedela predpovedať zatmenia Slnka a mala dokonalú matematiku či architektúru. Táto civilizácia však zanikla dlho pred príchodom Španielov. Zostali tu len jej potomkovia, ktorých kultúra žiaľ klesla na úroveň pralesných domorodcov. S vervou som sa pustil do skúmania týchto posledných potomkov starých Mayov žijúcich v džungliach mexického Chiapasu a s podporou Univerzity Komenského som u nich strávil s prestávkami viac ako desať rokov. Naučil som sa ich jazyk a najmä rozumieť ich kultúre a videniu sveta. K počudovaniu vôbec nesklamali moje romantické očakávania. Indiáni, s ktorými som žil, zanikali a vymierali pred mojimi očami, boli to však čestní, statoční ľudia, ktorí pozerali smrti rovno do tváre, vysmievali sa z nej a bez toho, aby niekedy zradili zásady priateľstva alebo cti, dokázali sa vždy správať šľachetne. Poznali tajomstvo ako sa nebáť a ako nestratiť úctu k sebe samému za absolútne žiadnu cenu. Veľa som sa od nich naučil, študoval som ich dávne náboženstvo, zbieral som ich staré mýty, študoval rituály, ale aj každodenný život. Veľmi rýchlo som sa stal medzinárodne uznávaným odborníkom na súčasných Mayov, ale tým to zďaleka neskončilo.

Keď Slovenský archeologický a historický inštitút hľadal experta, ktorý by bol schopný riadiť dlhodobý archeologický projekt vykopávok starej mayskej civilizácie v Guatemale, oslovili ma a ja som túto výzvu prijal. So skúsenosťami z chiapaských pralesov nebol príliš veľký problém presunúť sa do toho istého pralesa, len na druhej strane rieky Usumacinta v súčasnej Guatemale, kde som začal riadiť rozsiahly projekt, ktorý sa postupne rozšíril až na územie s rozsahom 3000 km2. A pretože mayská kultúra vykazuje mnohé známky kontinuity, nebolo mi zaťažko so znalosťami živých začať študovať tých mŕtvych, ba bola to pre mňa od začiatku výhoda, ktorú som dopĺňal rastúcimi skúsenosťami s archeologickou prácou. Projekt, ktorý som viedol, získal v Guatemale a postupne v celej Strednej Amerike veľkú reputáciu. Vysielali o ňom často miestne rádiá a televízie, ocitli sme sa nespočetne krát na stránkach novín. Kým predtým v Guatemale nemal nikto o existencii Slovenska ani len predstavu, po 7 rokoch nášho pôsobenia, po propagácii našich objavov pozná snáď dnes v Guatemale Slovensko aj malé dieťa, a to nie len tam, ale aj v celej Strednej Amerike a Mexiku, ktoré sú regionálne a kultúrne prepojené. Honorárny konzul Slovenskej republiky v Guatemale pán Fernando Montúfar mi nedávno oznámil, že bol súčasťou rokovaní s niekoľkými slovenskými podnikmi, ktoré v Guatemale nedávno prerazili a že guatemalská strana bola slovenským podnikateľom podstatne otvorenejšia vďaka poznaniu Slovenska ako kultúrneho národa, ktorý pomáha Guatemalčanom objavovať ich vlastné dejiny. Tvrdil, že aj vďaka tomu napríklad guatemalské mince (majú exotickú menu Quetzal) razí v súčasnosti mincovňa Kremnica.

Čo nás v očiach Guatemalčanov tak zviditeľnilo? Spolu so Slovenským archeologickým a historickým inštitútom sme objavili nové mayské mestá v pralese, tiež sme objavili stély s vytesanými nápismi, ktoré identifikujú nových kráľov, nové mestá, nové kráľovské dynastie. Nápisy sme dokázali sami rozlúštiť, hoci mayské písmo je veľmi ťažké a vo všeobecnosti rozlúštené len čiastočne. V Bratislave som na Univerzite Komenského zriadil centrum, ktoré lúšti staré mayské hieroglyfy a je jedným z najlepších v Európe, práve oň sa pri tejto práci opierame. Objavili sme gigantické štukové masky božstiev z ktorých každá má až 100m2, sú najväčšie svojho druhu na svete, staroveké mayské observatóriá, pri ktorých sme dokázali, ako fungovali a ako boli spojené s mayskou astronómiou a mytológiou. Tiež sme objavili najstarší vytesaný mayský nápis v kameni a nedávno tiež najstaršie žezlo mayského kráľa, na ktorom je nápis popisujúci rituály jeho nástupu na trón. Ten nápis je vyrytý najranejším, neznámym typom mayského písma. Dostali sme sa tak nielen k pôvodu kráľovskej moci, ale aj k pôvodu mayského písma. Takto by som mohol pokračovať ďalej, ale mojou úlohou tu nie je zostaviť zoznam superlatív tohto projektu. Snažím sa len vykresliť dôvody, prečo si Slovensko v Strednej Amerike vážia ako vyspelú krajinu a napriek jej nepatrnej veľkosti ju považujú za kultúrnu veľmoc. Nuž a je tu ešte jedna záležitosť, ktorou by som sa chcel oblúkom vrátiť k téme cti a morálky.

Je všeobecne známe, že archeológia je deštruktívna veda. To, čo vykopeme, vytiahneme z prostredia, kde to pretrvalo tisíce rokov neporušené. Avšak vplyvom vzduchu sa to často rozpadne, stratou vlhkej a stabilnej mikroklímy okamžite miznú farby a rozpadávajú sa materiály. V dažďovom pralese, každá vykopaná vec je vystavená tropickému teplu v striedaní s takmer 100% vlhkosťou vzduchu. Nie je nijakým tajomstvom, že aj vykopaná architektúra nemá veľkú šancu pretrvať. Berie sa to však ako obeť vedeckému poznaniu, objekty zdokumentujeme, odfotíme, zakreslíme. Oni sa potom väčšinou rozpadnú a my ich decentne viac nezmieňujeme. Ako hovorí starý vtip: Operácia sa podarila, pacient zomrel. Guatemalská vláda zákonom ustanovila, že každý archeologický projekt musí investovať 15% svojich zdrojov do konzervácie a reštaurovania nálezov. Zahraničné projekty, ktoré v oblasti poznám sa tomu všemožne vyhýbajú, sú to pre ne umŕtvené prostriedky, za ktoré nezískajú ani nové vedecké poznatky vhodné na publikovanie ani priazeň sponzorov. Preto robia veci na oko a za konzervovanie často vydávajú veci, ktoré s ním nesúvisia, reštaurovaniu architektúry sa vyhýbajú úplne. Ja som to nasmeroval presne naopak. Vidiac všeobecnú nevôľu a ignorovanie takýchto aktivít, otvoril som samostatný projekt s podporou Univerzity Komenského a Agentúry pre vedu a výskum, ktorý začal s rozsiahlymi reštauračnými prácami, ktorých hodnota prerástla až 60% z celkových investícií namiesto zákonom požadovaných 15%. Podarilo sa nám tak zachrániť astronomické observatórium, obrovské štukové masky a ďalšie vzácne objekty svetového kultúrneho dedičstva. Vždy mi pripadalo správne smerovať investície a aktivity takto, pretože najväčšie skvosty indiánskych civilizácii nemôžeme jednoducho zničiť ako cenu za ich spoznávanie. Naopak, za ich spoznanie musíme zaplatiť cenou za ich zreštaurovanie, aj ak je vysoká. Možno sa to zdá niekomu jednoduché, ale v skutočnosti sa za týmto posolstvom skrýva ohromné úsilie množstva profesionálov, nasadenie a dokonca vývoj špičkových technológií, zložitá administrácia. Bez entuziazmu a nasadenia enormných síl a prostriedkov by sa to vôbec nepodarilo. Neteší ma to, ale v daných podmienkach sme v Guatemale jediný projekt s takýmto predsavzatím.

Celé toto úsilie má ešte jeden aspekt, ktorý si všimne málokto. Dedina Uaxactun, kde pracujeme, je utopená v pralese a veľmi vzdialená od civilizácie. Nie sú tam možnosti zárobku a kriminalita, ktorá je v Guatemale druhá najvyššia na svete, je v tejto dedine ešte výraznejším, tolerovaným a v podstate samozrejmým prostriedkom obživy obyvateľstva. Sústreďujú sa na vykrádanie archeologických nálezísk, najmä starých mayských hrobov, na pytliactvo vzácnych zvierat v pralese, ďalej na pašovanie drog do neďalekého Mexika a na ozbrojené lúpežné prepady pri cestách – často lúpežné vraždy. Mojím zámerom je dosiahnuť taký stupeň reštaurovania exkluzívnych mayských stavieb, aby sa do dediny pritiahol čo najvyšší počet turistov – obdivovateľov mayského umenia a architektúry. Turisti so sebou prinášajú peniaze a teda zárobky pre miestnych obyvateľov. Predpokladám, že ľudia, ktorí si dokážu zarobiť v pokoji takto, nebudú nútení venovať sa rizikovej kriminalite. Nerobím si ilúzie o tom, že všetko negatívne zastavíme, ale aj o niekoľko desiatok vykradnutých hrobov menej, určité obmedzenie drog, či o pár jaguárov v pralese viac a najmä o niekoľko lúpežných vrážd ročne menej... môžu naštartovať naozajstnú zmenu. Podľa údajov vedenia obce sa nám tieto ciele už začalo dariť napĺňať.

Nerád hovorím o morálke a necítim sa byť ani trochu dokonalý, ale keď príde rad na mayské pamiatky, vystupujem nekompromisne. Málokto si uvedomuje, že ich záchrana je nielen zodpovednosťou voči starej a vzácnej indiánskej kultúre, ale aj voči dnešnému svetu, voči takmer zdevastovanej prírode a mnohým nevinným ľudským životom. Keď niekedy nad tým premýšľam, zdá sa mi, že viac než idealistický obdiv k indiánskym kultúram ma už v detstve oslovil skôr ich pohľad na svet. Čím som starší, tým viac mám pocit, že za mnohými mojimi rozhodnutiami stojí podvedomý obraz Winnetoua. Nesústreďujem sa však na jeho čelenku, oblečenie, striebornú pušku či koňa, ale na ten jeho pohľad do nekonečnej diaľky, kedy viac než na bezvýchodiskovú realitu okolo seba, pozerá na svet „pod zorným uhlom večnosti“.